በጣሊያን ኤምባሲ በቁም እስር ላይ የሚገኙ የቀድሞ የደርግ ባለስልጣናት እንዲወጡ ተወሰነ 
ፕሬዝዳንት ሳህለወርቅ ዘውዴ ምህረቱን አጽድቀዋል  ላለፉት 30 አመታት አዲስ አበባ በሚገኘው የጣሊያን ኤምባሲ ተጠልለው በቁም እስር ላይ የቆዩት ሁለቱ ከፍተኛ የደርግ ባለስልጣናት ምህረት ተደርጎላቸው ከቤተሰቦቻቸው እንዲቀላቀሉ ተወሰነ፡፡በኤምባሲው ተጠልለው የሚገኙት የ85 አመቱ ሌተናል ኮለኔል ብርሃኑ ባየህና የ77 አመቱ ሌተናል ጄነራል አዲስ ተድላ ከቁም እስር ወጥተው ከቤተሰቦቻቸው ጋር እንዲቀላቀሉ የሚያስችላቸውን የምህረት ውሳኔ ፕሬዝዳንት ሣህለወርቅ  ዘውዴ መፈረማቸው ምንጮች ለአዲስ አድማስ አስታውቀዋል፡፡ከ4 ዓመት በፊት ሁለቱ የቀድሞ ባለስልጣናት ከእስር እንዲለቀቁ በተለያየ አካላት ጥረት ሲደረግ የቆየ ሲሆን በሀገሪቱ ብሔራዊ መግባባትና እርቅ የሚፈጠርበትን ሁኔታ እንዲያመቻች የተቋቋመው የብሔራዊ እርቀ ሠላም ኮሚሽን፣ ከመንግስት ጋር በመነጋገር መንግስት እንዲለቀቁ ውሳኔ ማሳለፉን ምንጮች ጠቁመዋል።ባለስልጣናቱ ከተጠለሉበት የጣሊያን ኤምባሲ የሚወጡት ሙሉ ምህረት ተደርጎላቸው ሲሆን ከሰሞኑ አስፈላጊውን ሂደት አጠናቀው ከቤተሰቦቻቸው ይቀላቀላሉ ተብሏል፡፡ሌተናል ኮለኔል ብርሃኑ ለበርካታ ዓመታት  የውጭ ጉዳይ ሚኒስትር የነበሩ ሲሆን የ77 አመቱ የእድሜ ባለፀጋው ሌተናል ጀነራል አዲስ ተድላ በበኩላቸው የጦር ሃይሎች ጠቅላይ ኢታማዦር ሹም እንደነበሩ ይታወቃል፡፡